Piet Byleveld se prokureur reageer op ‘ernstige bewerings’Piet Byleveld. Foto: Maroela Media Oudbrig. Piet Byleveld se regsverteenwoordigers het gereageer op bewerings wat die afgelope paar weke aan die lig gekom het dat Byleveld na bewering familielede van verskeie moordslagoffers met derduisende rande ingeloop het. Maroela Media het sedert 31 Augustus Byleveld telefonies en per e-pos probeer nader om kommentaar te kry op die bewerings, maar geen reaksie van hom ontvang nie. Maroela Media het uiteindelik verlede week Byleveld by sy huis in Ruimsig in Roodepoort voorgekeer en weer om kommentaar gevra, maar hy het geweier om kommentaar te lewer en gesê hy sal eers sy prokureur oor die saak spreek. Scholtz Prokureurs het Maandag in ŉ brief aan Maroela Media gesê dat hulle die bewerings in ŉ baie ernstige lig beskou en “op die gepaste tyd en forum dit sal hanteer”. In die brief word ook genoem dat Byleveld se vrou ernstig siek in die hospitaal is en dat hulle Maroela Media daarom versoek om nie weer met Byleveld te probeer kontak maak nie. Sedert Maroela Media heel eerste die bewerings rondom Byleveld aan die lig gebring het, het Huisgenoot en Rapport ook oor die saak berig. Maroela Media stel tans ondersoek na verdere soortgelyke bewerings in. Lees alle vorige berigte oor Piet Byleveld op Maroela Media.